মালঙ্গি: হাসিমারা থেকে খুব কাছেই বরদাবাড়ি। এখানেই মালঙ্গি বনবাংলো। হাতির পিঠে চেপে হাতিদর্শনের নতুন ঠিকানা। সুন্দর কেয়ারি করা ফুলের বাগানের মাঝে মালঙ্গি বনবাংলোর ঠিক পিছনেই এলিফ্যান্ট রাইডিং পয়েন্ট। হাতি দুলকি চালে শাল, সেগুন, গামারের জঙ্গল ফুঁড়ে এগিয়ে চলে। মালঙ্গি নদীর দিকের ঘন ঘাসজমিনের আড়াল থেকে হঠাৎ সামনে চলে আসতে পারে একশৃঙ্গ গণ্ডার। এ ছাড়াও গাউর, চিতল হরিণ, সম্বর আর নানা পাখির মধ্যে পাহাড়ি ময়না, নীলকণ্ঠ ও কাঠঠোকরাদের দেখা মেলে।